b'\n_START_ARTICLE_\nRoberts Jekimovs\n_START_SECTION_\nSeuraura\n_START_PARAGRAPH_\nJekimovs pelasi ensimm\xc3\xa4iset miesten pelins\xc3\xa4 kaudella 2005\xe2\x80\x932006 Latvian p\xc3\xa4\xc3\xa4sarjassa edustaen SK R\xc4\xabga/LSPA:ta. H\xc3\xa4n siirtyi sielt\xc3\xa4 kaudeksi 2008\xe2\x80\x932009 Ruotsiin ja Bryn\xc3\xa4s IF:n J20-junioreihin. Jekimovs voitti kev\xc3\xa4\xc3\xa4ll\xc3\xa4 2009 J20 SuperElitin mestaruuden. Kes\xc3\xa4ll\xc3\xa4 2009 latvialainen KHL-joukkue Dinamo Riika varasi h\xc3\xa4net 36. pelaajana._NEWLINE_Kaudeksi 2009\xe2\x80\x932010 Jekimovs palasi kotimaahansa ja siirtyi pelaamaan Dinamo-Juniors Riian riveihin. Joukkue pelasi Valko-Ven\xc3\xa4j\xc3\xa4n p\xc3\xa4\xc3\xa4sarjaa. Jekimovs siirtyi tammikuussa 2010 Mestis-joukkue Jokipoikiin loppukauden mittaisella sopimuksella. H\xc3\xa4n oli ennen siirtoaan Dinamo-Juniors Riian kolmanneksi paras pistemies. Jekimovs voitti kev\xc3\xa4\xc3\xa4ll\xc3\xa4 2010 Mestiksen-mestaruuden._NEWLINE_Toukokuussa 2010 Jekimovs teki vuoden mittaisen jatkosopimuksen Jokipoikien kanssa. H\xc3\xa4n oli kaudella 2010\xe2\x80\x932011 joukkueen paras pistemies tehoilla 24+19=43, joilla Jekimovs sijoittui my\xc3\xb6s koko Mestiksen maalip\xc3\xb6rssiss\xc3\xa4 toiseksi Jukureiden Sami L\xc3\xa4hteenm\xc3\xa4en j\xc3\xa4lkeen sek\xc3\xa4 pistep\xc3\xb6rssiss\xc3\xa4 nelj\xc3\xa4nneksi h\xc3\xa4nen kanssaan. Huhut oli viem\xc3\xa4ss\xc3\xa4 Jekimovsia siirtorajan kynnyksell\xc3\xa4 sarjatasoa ylemm\xc3\xa4s Pelicansin joukkueeseen, mutta h\xc3\xa4n pelasi kuitenkin kauden loppuun Jokipojissa. Jekimovs valittiin kauden p\xc3\xa4\xc3\xa4tteeksi Mestiksen ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Jekimovs siirtyi kolmen Riiassa pelatun harjoitusottelun mittaiselle n\xc3\xa4ytille sarjatasoa ylemm\xc3\xa4s SM-liigaan Saimaan Palloon elokuussa 2011. H\xc3\xa4n jatkoi sen j\xc3\xa4lkeen try-out-sopimustaan kuukaudella ja sai lokakuussa 1+1-vuotisen sopimuksen. Jekimovs kuului alkukaudella 2011\xe2\x80\x932012 kenties koko SM-liigan parhaimpiin ulkomaalaispelaajiin, mutta h\xc3\xa4n joutui tammikuussa 2012 olkap\xc3\xa4\xc3\xa4vamman takia noin kuukaudeksi sivuun. Toivuttuaan Jekimovs j\xc3\xa4i lopulta pieneen rooliin. Huhtikuussa 2012 SaiPa k\xc3\xa4ytti h\xc3\xa4nen sopimuksessaan olleen option ja Jekimovs teki n\xc3\xa4in ollen vuoden mittaisen jatkosopimuksen joukkueen kanssa._NEWLINE_Kaudella 2012\xe2\x80\x932013 Jekimovs oli tehoilla 16+11=27 SaiPan toiseksi paras maalintekij\xc3\xa4 Jesse Mankisen kanssa sek\xc3\xa4 kolmanneksi paras pistemies Jaakko Rissasen ja Brian Salcidon kanssa. Kaudeksi 2013\xe2\x80\x932014 h\xc3\xa4n siirtyi kaksivuotisella sopimuksella Tampereen Ilvekseen. Kauden p\xc3\xa4\xc3\xa4tteeksi, kes\xc3\xa4kuussa 2014 Jekimovsin sopimus kuitenkin purettiin yhteisymm\xc3\xa4rryksess\xc3\xa4 joukkueen kanssa. Saman vuoden syyskuussa h\xc3\xa4n siirtyi try-outille It\xc3\xa4vallan Erste Bank Eishockey Ligan Graz 99ersiin, jossa Jekimovs j\xc3\xa4i kuitenkin ilman jatkosopimusta marraskuussa. Jouluaattona h\xc3\xa4net varannut KHL-joukkue Dinamo Riika kauppasi Jekimovsin oikeudet Atlantiin vaihdossa kes\xc3\xa4n 2015 viidennen kierroksen varausvuoroon. H\xc3\xa4n siirtyi samalla Atlantin vahvuuteen. Jekimovs pelasi siell\xc3\xa4 loppukaudella kaksi ottelua._NEWLINE_Kes\xc3\xa4ll\xc3\xa4 2015 Jekimovs k\xc3\xa4vi Dinamo Riian KHL-joukkueen testiss\xc3\xa4, mutta h\xc3\xa4n j\xc3\xa4i kuitenkin ilman jatkosopimusta. H\xc3\xa4n aloitti kauden 2015\xe2\x80\x932016 pelaamalla kaksi ottelua kotimaassaan HK Prizma Riian joukkueessa, jonka j\xc3\xa4lkeen Jekimovs siirtyi Tanskan Metal Ligaenin Gentofte Starsiin syyskuussa 2015. H\xc3\xa4n oli kaudella 2015\xe2\x80\x932016 joukkueen paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 tehoilla 20+24=44. Kaudeksi 2016\xe2\x80\x932017 Jekimovs siirtyi samassa liigassa pelaavan Herning Blue Foxin riveihin.\n_START_SECTION_\nMaajoukkueura\n_START_PARAGRAPH_\nJekimovs edusti Latviaa MM-kilpailuissa vuosina 2009 ja 2013. H\xc3\xa4n pelasi my\xc3\xb6s Sot\xc5\xa1in olympiakisojen karsinnoissa, jotka p\xc3\xa4\xc3\xa4ttyiv\xc3\xa4t joukkueen osalta E-lohkon voittoon ja paikkaan varsinaisessa olympiaturnauksessa._NEWLINE_Jekimovsilla on paljon kokemusta my\xc3\xb6s Latvian ik\xc3\xa4kausimaajoukkueista. H\xc3\xa4nell\xc3\xa4 on lohkokulta (2008) ja -hopea (2007) alle 20-vuotiaiden I-divisioonan MM-kilpailuista sek\xc3\xa4 lohkokulta (2006) alle 18-vuotiaiden I-divisioonan MM-kilpailuista. Jekimovs pelasi my\xc3\xb6s alle 20-vuotiaiden MM-kilpailuissa 2009, ylimm\xc3\xa4ll\xc3\xa4 sarjatasolla. H\xc3\xa4n oli tehoilla 4+3=7 Latvian paras pistemies sek\xc3\xa4 maalintekij\xc3\xa4 yhdess\xc3\xa4 Roberts Bukartsin kanssa. Joukkueen varakapteenina toiminut Jekimovs valittiin Suomea vastaan pelatun ottelun p\xc3\xa4\xc3\xa4tteeksi Latvian ottelun parhaaksi pelaajaksi. Turnauksen p\xc3\xa4\xc3\xa4tteeksi h\xc3\xa4net palkittiin Latvian yhten\xc3\xa4 kolmesta parhaasta pelaajasta.'